સરોવરમાં જ એક અન્ય ટાપુ પર બનેલો જગમંદિર નામનો નાનકડો મહેલ પણ પ્રવાસીઓ માટે આકર્ષણનું કેન્દ્ર છે. તેની વાસ્તુકળા પર મોગલ શૈલીનો ઘણો પ્રભાવ તો છે જ, એ સિવાય પણ તેનું એક ઐતિહાસિક મહત્વ એ છે કે મોગલ બાદશાહ જહાંગીરનો શાહજાદો ખુર્રમ જે પછીથી શાહજહાં નામે ઈતિહાસપ્રસિદ્ધ થયો, તેણે બગાવત કર્યા પછી આ મહેલમાં આશરો લીધો હતો. બાદશાહ સામે બગાવત કરીને શાહજાદો ખુર્રમ ઉદયપુર આવ્યો હતો અને મહારાણા કરણસિંહની તેણે સહાય માંગી હતી. કરણસિંહે પાઘડીની અદલાબદલી કરીને તેની સાથે દોસ્તી બાંધી હતી. આજે પણ આ પાઘડી અહીંના સંગ્રહાલયમાં સચવાયેલી છે. ઈ.સ. 1857માં અંગ્રેજો સામે બળવો થયો હતો ત્યારે આ જ જગમંદિરમાં મહારાણા સ્વરૂપસિંહે અનેક અંગ્રેજ અધિકારીઓને તથા તેમનાં પત્ની-બાળકોને આશરો આપ્યો હતો. આ આખો મહેલ લાલ રેતાળ પથ્થરોથી બનેલો છે. તેની તમામ દીવાલો પર કીમતી પથ્થરો જડેલા હતા, પણ અંગ્રેજો તે કાઢી ગયા હતા. હવે તેની જગ્યાએ રંગીન મસાલો ભરેલો જોવા મળે છે. અંદર ઘણી જગ્યાએ દરબારીઓ અને પશુ-પક્ષીઓનાં ચિત્રો પણ બનેલાં છે. જગમંદિરમાં એક મોટું આંગણું છે, સફેદ આરસનો બનેલો એક ગુંબજ છે અને ઊંચી છતોવાળા ઓરડા છે. ચારેકોર સુંદર હર્યાભર્યા બગીચાઓ આ સ્થાનને ગમે તેવી ગરમીમાં શીતળ બનાવી રાખે છે. અહીં જ બ્રહ્માંડનું મંદિર છે. તે બ્રહ્માંડ સ્વામીને સમર્પિત છે. રંગસાગર, સ્વરૂપ સાગર અને દૂધ તલાઈ સરોવરો પિછૌલા સરોવરો સાથે જોડાયેલાં છે. આ સરોવરો પણ આ વિશાળ સરોવરના સૌંદર્યમાં વધારો કરવાનું જ કામ કરે છે.